Месяца септемвриа в 4-й день
Собора святых новомучеников Коломенскаго духовнаго училища

Тропарь, глас 5:
Матерь познавше Христову Церковь,/ училище благодати и истины возлюбисте,/ догматы же Православными утверждени,/ столпи непоколебимии веры явистеся/ и, заветы евангельския добре исполнивше,/ мученическими кровьми ризы своя обагристе./ О, страстотерпцы прехвальнии,/ поминайте нас, чтущих любовию память вашу,/ да обрящем у Христа Бога велию милость. 
Кондак, глас 3:
Огнь благодати от Духа восприимше,/ святии новомученицы училища Коломенскаго,/ огня безбожия не убоястеся/ и, Христа православно исповедавше,/ кровьми своими веру запечатлесте./ Темже всех нас в благочестии утвердите,/ учащим и учащимся просвещение подайте,/ богословцы и мученицы преславнии.
Молитва
О, новомученицы достохвальнии, вертограда духовнаго цвети благоуханнии и града Коломны преславное украшение! 
Вы, издетска начатки правых учений восприемше и во благочестии утвердившеся, больших дарований желающе достигнути, во град Коломну приидосте и во училище духовное собрастеся. Зде же, не токмо богословию поучастеся, но, истиннаго любомудрия взыскующе, умом и сердцем познасте, яко ничтоже есть превыше любве, яже друг ко другу и ко Христу, Богу нашему. Темже и Той возлюби вас и постави пастыри и учители Церкве Своея. 
Егда же прииде брань от безбожных и лютая гонения, вы, яко добропобеднии воини, лишения, изгнания и мучения мужественне претерпевше, твердостию веры мучители посрамисте и, силою Божиею ухищрения вражия препобедивше, кровь свою за Христа пролиясте. 
[bookmark: _GoBack]Ныне же, подвиги ваша почитающе и чистоту веры прославляюще, молим вас, святии: помяните нас во святых и благоприятных молитвах ваших ко Господу. Недостойни есмы нарещися наследники вашея ревности, далече бо отстоим веры, надежды и любве, яже в вас зрим, достославнии. Но, обаче милости ради, сподобите ны поне вмале причаститися духовных дарований ваших. Отверзите мысленная очи наша, еже зрети Господа Иисуса Христа, уши, еже слышати глас евангельских заповедей, разум же наставите внимати учению церковному и вся уды наша покорите в послушание закону Божию, да Христовы будем, плоть распявше со страстьми и похотьми. И тако, сердцем познавше любовь Христову, в житии прославим дивнаго во святых Своих Бога нашего, Отца и Сына и Святаго Духа, во веки веков. Аминь.

